НэгъуэщIхэм затедгъэхьэлъэнтэкъым
Хэкужьым зи псэр къэзыхьыжу Крем-Константиновскэ къуажэр щхьэегъэзыпIэ зыщIахэу Аслъэныкъуэ Ясер, ХьэпащIэ Алий, Санэ Нидал сымэ зэпэжыжьэкъым, зы хьэблэ цIыкIуу зэхэсу жыпIэ хъунущ.
Аслъэныкъуэ Ясер и унагъуэр и гъусэу. Сурэтхэр МАМИЙ Руслан трихащ. — Си щIалэгъуэм Къэбэрдей-Балъкъэр къэрал университетым сыщеджащ, инженер-ухуакIуэ IэщIагъэр сиIэщ, Дамаск згъэзэжа нэужьи, абы срилэжьащ, жеIэ Ясер. — ДыкъэкIуэжыпэн мурадыр диIэу, а Iуэхум Iэджэрэ дытепсэлъыхьырт, ауэ тхылъхэр тхузэхуэмыгъэхъуурэ зэманышхуэ дэкIащ. Иджы къытщыщIар фолъагъу: и бийхэр ежауэ Сириер зэтракъутэ, адыгэ лажьэншэ куэд хокIуадэ.
Дунейпсо Адыгэ Хасэмрэ «Пэрыт» жылагъуэ зэгухьэныгъэмрэ Тхьэр арэзы къахухъу, мафIэ лыгъэм дыкъыхашри, егъэзыпIэ къыдатащ. ДызэрытIысхьа лъапсэхэм щIапIэшхуэ илъщ, зехьэ закъуэ, ауэ псэуалъэхэр жьы хъуащ, зэкIэлъымыкIуэщи, ди къарукIэ тхузэгъэпэщыжынукъым. Сом дбгъэдэмылъыжу къэдгъэзэжащ, дыкъызэрыкIуэжрэ мазипщI мэхъури, си щхьэгъусэми сэри лэжьапIэ дгъуэтыркъым, зыр школ ныбжьым иту, адрейр нэхъыщIэу бынитI къэтIэтын хуейщ.
Аслъэныкъуэ Ясер зыгъэпIейтейр гурыIуэгъуэщ. ПщIантIэр, абы дэт псэуалъэхэр зэгъэпэщыжын, зыщIэс пэшхэр зехьэн хуейщ. УнэлъащIэхэр, нэгъуэщI унагъуэ хьэпшыпхэр яIэкъым.
— Къэралыр, зыхулъэкI цIыхухэр къыддэIэпыкъурэ зэкIэ ди Iуэхур зэтрагъэувамэ, IэнатIэ гуэрхэри къэдгъуэтынт, хадэми дилэжьыхьынт, нэгъуэщIхэм затедгъэ- хьэлъэнтэкъым. Иджыри къэсыху къытхуащIа къудейм щхьэкIэ псоми фIыщIэ яхудощI, — къыджиIащ Ясер.
Аруан Алий.
